b"\n_START_ARTICLE_\nZni\xc5\xbeanje tali\xc5\xa1\xc4\x8da\n_START_PARAGRAPH_\nZni\xc5\xbeanje tali\xc5\xa1\xc4\x8da ali zni\xc5\xbeanje zmrzi\xc5\xa1\xc4\x8da je pojav, da imajo raztopine ni\xc5\xbeje tali\xc5\xa1\xc4\x8de kot \xc4\x8dista topila.\n_START_SECTION_\nUporabnost\n_START_PARAGRAPH_\nZni\xc5\xbeanje tali\xc5\xa1\xc4\x8da ima veliko uporabnost. Hladilna teko\xc4\x8dina (antifriz) v avtomobilskih motorjih je zmes vode in glikola, ki zmrzne \xc5\xa1ele pri zelo nizkih temperaturah od -30 do -40 \xc2\xb0C. Podobno deluje sol (natrijev klorid) med  zimskim  soljenjem cest, ki zni\xc5\xbea tali\xc5\xa1\xc4\x8de do najve\xc4\x8d -18 \xc2\xb0C. Pri ni\xc5\xbejih temperaturah ni ve\xc4\x8d u\xc4\x8dinkovita._NEWLINE_Zni\xc5\xbeanje tali\xc5\xa1\xc4\x8da izkori\xc5\xa1\xc4\x8dajo tudi nekateri organizmi, ki \xc5\xbeivijo v ekstremnem mrazu. Razvili so mehanizem, s katerim pri nizkih temperaturah proizvajajo velike koli\xc4\x8dine razli\xc4\x8dnih spojin, na primer sorbitola in glicerola, ki zni\xc5\xbeajo zmrzi\xc5\xa1\xc4\x8de vode v njihovih tkivih. Mednje spadajo na primer riba snetec (Osmerus mordax) iz Arktike in \xc5\xbeaba Pseudacris crucifer, katere jetra pri nizkih prenehajo izlo\xc4\x8dati glikogen in namesto njega izlo\xc4\x8dajo velike koli\xc4\x8dine glukoze._NEWLINE_Merjenje zni\xc5\xbeanja tali\xc5\xa1\xc4\x8da je tudi metoda za ugotavljanje molske mase in/ali stopnja disociacije  topljenca. Metoda se imenuje krioskopija (iz gr\xc5\xa1kega \xce\xba\xcf\x81\xcf\x8d\xce\xbf [krio] \xe2\x80\x93 hladno in \xcf\x83\xce\xba\xce\xbf\xcf\x80\xce\xad\xcf\x89 [skop\xc3\xa9o]  \xe2\x80\x93 opazovati), in temelji na zelo natan\xc4\x8dnem merjenju zmrzi\xc5\xa1\xc4\x8da. Stopnja disociacije se meri z dolo\xc4\x8danjem  van 't Hoffovega faktorja i, tako da se znano molsko maso topljenca primerja z njegovo molsko maso v raztopini. Ve\xc4\x8dina snovi, ki ne disociirajo, ima van 't Hoffovega faktor 1. Metoda je uporabna predvsem za dolo\xc4\x8danje molskih mas organskih spojin v nepolarnih topilih. Krioskopija ni ve\xc4\x8d tako pogosta metoda, kot je bila na za\xc4\x8detku 20. stoletja, \xc5\xa1e vedno pa se pou\xc4\x8duje kot koristen analiti\xc4\x8dni postopek. Na ta na\xc4\x8din so dolo\xc4\x8dili na primer molsko maso naftalena._NEWLINE_Zni\xc5\xbeanje tali\xc5\xa1\xc4\x8da se lahko uporablja tudi kot orodje za ugotavljanje \xc4\x8distosti snovi, kadar se snov analizira z dinami\xc4\x8dno diferen\xc4\x8dno kalorimetrijo. Metoda se uporablja, ko druge metode zatajijo._NEWLINE_Na podoben na\xc4\x8din bi se namesto zni\xc5\xbeanja tali\xc5\xa1\xc4\x8da lahko uporabilo zvi\xc5\xa1anje vreli\xc5\xa1\xc4\x8da. Prednost zni\xc5\xbeanja tali\xc5\xa1\xc4\x8da je v tem, da je krioskopska konstanta ve\xc4\x8dja od ebulioskopske konstante in da se tali\xc5\xa1\xc4\x8de pogosto la\xc5\xbee in bolj natan\xc4\x8dno izmeri kot vreli\xc5\xa1\xc4\x8de. Krioskopska metoda je torej  mnogo bolj natan\xc4\x8dna. _NEWLINE_Merjenje zni\xc5\xbeanja tali\xc5\xa1\xc4\x8da se v mle\xc4\x8dni industriji uporablja za ugotavljanje, ali je bila mleku dodana voda. Zni\xc5\xbeanje zmrzi\xc5\xa1\xc4\x8da (tali\xc5\xa1\xc4\x8da) povpre\xc4\x8dnega mleka je 0,540 \xc2\xb0C, zato se vse mleko z zni\xc5\xbeanjem zmrzi\xc5\xa1\xc4\x8da, ve\xc4\x8djim od  0,509 \xc2\xb0C, obravnava kot neponarejeno."